**Dulce toamnă-nfiorată!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dulce toamnă-nfiorată!

...

Dulce toamnă-nfiorată de a vântului vâltoare

Ce-și aduce peste vreme oceane întregi de nori,

Te zăresc în orice frunză care-i veștedă și moare,

Te aud în orice sunet scos de cârduri de cocori!

...

Doar pădurea tânguiește a ei uscăciune goală,

Nu de apă duce lipsă, ci de verdele-i din vară,

Că fiece ram îi poartă visul frunzelor în muguri,

Dar te simt încântătoare în ciorchinii grei de struguri!

...

Te-ai așternut cu-a ta răcoare peste geana dimineții,

Deși uneori mai lași câte-un colț de cer senin,

De mi-e frig, mă încălzesc cu elixirul tinereții,

Ascuns tainic în parfumul gustului de vin pelin!

...

Să nu crezi că-s supărat că nu sunt zile frumoase,

Simt deja în nări mirosul fumului ieșit din case,

Te văd ca pe un miracol, deși sunând a elegie,

Înveselești toată natura cu-a roadelor tale magie!

...

Și eu sunt la mine-n toamnă, ca și tine și-a ta vreme,

Dar, în sufletu-mi năvalnic eu ascund o primăvară,

voi aștepta iarna să treacă, firul ierbii să răsară,

Să închin și primăverii, ca și ție, dulci poeme!